B. pater, carente alias regno Suetie rege, qui illud ad eiusdem regni jncolarum et habitatorum regeret et gubernaret vtilitatem, proceres et consiliarij predicti regni post tractatus plures desuper habitos quendam Stenonem Sture militem in ipsius regni gubernatorem ad eorum nutum amouibilem elegerunt et assumpserunt, sperantes illum laudabiliter et fideliter regere et gubernare ac populos dicti regni bene tractare debere; sed cum huiusmodi gubernationem ad tyrannidem conuertisset multaque dampna et jniurias incolis et habitatoribus dicti regni jnferret ac jnmanitates quam plurima[s] exerceret, conciliarij predicti pro eiusdem regni pace et quiete et illius ab huiusmodi tyrannide liberatione serenissimum dominum Johannem, regem Dacie, in regem Suetie elegissent et eundem Stenonem predicto gubernio priuassent seu priuatum declarassent, quamuis ipse Steno simulasset se velle prefatum regem Dacie in regem Suetie admittere et illi obedire, nihilominus huiusmodi electioni, prout postmodum clare demonstrauit, moleste ferens et forte existimans, quod deuota creatura vestra Jacobus archiepiscopus Vpsalensis, qui vnus tamquam caput ex consiliarijs predicti regni existit, huiusmodj electionem dicti regis Dacie et amocionem prefatj Stenonis procurasset, tam ipse Steno quam etiam eius vxor, Ericus Joansson et Steno Cristiersson, assumptis secum quam pluribus militibus et eorum sequacibus, quam plurima grauia dampna prefato archiepiscopo et deuotis oratoribus vestris capitulo et ecclesie Vpsalensi necnon clero, ciuitatj et diocesi Vpsalensi atque iniurias irrogarunt, mobilia et jmmobilia bona ad ecclesiam (= mensam) archiepiscopalem Vpsalensem necnon capitulum et clerum predictos pertinentia depredando ac curias et residentias eiusdem mense archiepiscopalis deuastando [et] decomburendo, ac etiam reuerendos in Christo patres Lincopensis et Scarensis ecclesiarum episcopos captiuarj facere et ipsum Jacobum archiepiscopum in quodam suo castro et nonnullos alios regni conciliarios obsidere et cum Ruthenis scismaticis, illis partem regni tradendo, secretos tractatus habere non formidauit, jta vt de fide katholica Steno male sentire maxime suspicandus sit; et nisi ipse Jacobus archiepiscopus ab huiusmodi obsidione auxilio prefati Jo. regis liberatus fuisset, forsan ipse Steno miles de dicto Ja. archiepiscopo, quod de prefatis episcopis fecit, aut etiam forsan aliquod grauius, in personam prefati archiepiscopi attemptasset, excommunicationis sententiam et alias censuras et penas ecclesiasticas in tales a jure promulgatas jncurrendo ac contra eius conuencionem et promissionem cum prefatis conciliarijs habitas veniendo et fidem prestitam violando; supplicat igitur humiliter s. v. Jacobus archiepiscopus nec non capitulum et clerus prefatj, quatenus in premissis aduersus dampna et jniurias eis per dictum Stenonem ac vxorem Jnseburgem(!) ac Enricum(!) Joansson et Stenonem Cristiersson illatas pro satisfactione dictorum dampnorum et recuperatione bonorum ablatorum consequendo jn premissis oportune prouidentes alicui seu aliquibus prelatis et probis uiris in partibus illis, et, si placet serenissimo domino Jo. regi prefato, archiepiscopis et episcopis ac militibus conciliorum suorum, quos rex de consensu Jo. (!) archiepiscopi prefati sibi duxerit admittendos ad causam infrascriptam respectiue, ut, constito Stenonem militem et eius vxorem necnon alios predictos et ejs in premissis complices, sequaces, adherentes et fautores publice etiam per edictum locis publicis affigendum, jta vt verisimiliter ad eorum notitiam ualeat peruenire, moneant et requirant, vt infra certum terminum eis prefigendum sub excommunicationis sententia, quam, nisi paruerint, lapso huiusmodi termino eo ipso jncurrant, ablata huiusmodi bona restituant ac de huiusmodi dampnis et injurijs eisdem oratoribus illatis plenarie et integre respective satisfaciant, alioquin dicto termino elapso singulos predictos excommunicatos publice denuntient, ac loca, ad que eos declinare contigerit et in quibus scienter permissi stare(?) fuerint, interdicto ecclestiastico subiaceant et sint subiecta, ac quamdiu ibidem steterint, huiusmodi jnterdictum obseruari debere decernant, et nichilominus causam et causas, quas ipsi oratores super huiusmodi dampnis, jniurijs et interesse contra Stenonem militem et eius vxorem ac alios et eorum in premissis adhibentes (= adherentes), complices et fautores, clericos uel laycos, cuiuscunque conditionis uel qualitatis existant, movere volunt et intendunt, etiam preterquam super iniurijs tam coniunctim quam diuisim audiant, cognoscant, fineque debito terminent et decidant cum potestate citandi Stenonem et eius vxorem, omnesque alios predictos et eorum complices et fautores tam nominatim quam in genere, et in exauditione citationis decernendi nominandi etiam per edictum publicum, si eorum presentia tute uel comode haberj nequiuerit, etiam ad respondendum qualiter ipse Steno de fide catholica sentiat ac contradictorum (= contra dictos) censuris ecclesiasticis et alijs juris remediis compescendj nec non legitimis seruatis processibus censuras predictas jteratis vicibus aggrauandi, reaggrauandj, jnterdictum ponendj, jnuocato ad hoc, si opus fuerit, auxilio brachij secularis, et si eundem Stenonem de fide catholica male sentire compertum fuerit, eum hereticum declarandj et contra eum vt talem procedendi et vt talem puniendi per litteras in forma breuis hac supplicatione jntroclusas committere et mandare dignemini de gratia speciali; non obstantibus fe. re. Boni. pape viij., s. v. predecessoris, de vna et concilij generalis de duabus dietis et alijs constitutionibus et ordinationibus apostolicis nec non quibuscunque promissionibus seu conuentionibus, etiam juramento uel sigillo firmatis per dictum regem tempore receptionis seu (= sue) in regnum, cum prefate Stenone habitis et factis, attento quod Jo. (= Ja.) archiepiscopus prefatus protestatus fuerit coram rege, non posse neque debere sibi et ecclesie sue et clero predicto conuentione huiusmodi in aliquo preiudicare, ceterisque in contrarium facientibus non obstantibus quibuscunque cum clausulis oportunis et consuetis. Concessum ut petitur, in presentia d. n. pape. Jo. car. Alexandrinus; et cum monitione, publicacione, jnterdicto, decreto, commissione et etiam jnterdicto predicto; et cum potestate citandi etiam per edictum publicum, constito de non tuto accessu, seu quod comode eorum presentia haberj non poterat etiam ad respondendum qualiter de fide catholica sentiat et hereticum declarendi, si de fide male sentire compertum fuerit; nec non censuras jteratis vicibus aggrauandi ac brachium seculare jnuocandj, ut prefertur, quatenus opus fuerit; et cum derogatione constitutionis et concilij de vna et duabus dietis, dummodo non ultra tres; et cum reintrusione in censuras, quas propter premissa dinoscuntur jncurrisse; et forte propter coronationem regis et eius preces fuerunt simpliciter uel ad cautelam absolutj; cum premissorum omnium et singulorum ac qualitatis dampnorum specificacione necnon narracione et expressione; et quod super singulis premissis contra singulos predictos tam coniunctim quam diuisim, prout placuerit et expedire videbitur; necnon quod contra ipsius Stenonis et vxoris ac complicum predictorum heredis (= –es), si ipse (= –i) ante paritionem et restitutionem plenariam dampnorum huiusmodi decesserint seu alter ipsorum decesserit, tamquam principales predictos quoad dampna etc. procedi possint etc. Concessum. Jo. car. Alexandrinus. Datum Rome apud Sanctum Petrum sexto jdus maij anno sexto.